Kétmillióra büntették Ungár Klárát, mert melegnek nevezte Kocsis Mátét
Korán és meglepő gyorsasággal tárgyalta Kocsis Máté kormánypárti polgármester és Ungár Klára ügyét a bíróság, ugyanis Kocsis rágalmazónak vélte Ungár őt melegnek nevező megnyilvánulásait. A döntés értelmében Ungár átlépte a törvényesség határát, és kétmillió forint kártérítés megfizetésére kötelezték.
Az egykori SZDSZ-es politikus májusban a Facebook-oldalán, majd később egy Népszabadságnak adott interjújában melegnek nevezte – pontosabban csak utalt rá – a melegfelvonulás ellen felszólaló Kocsis Máté VIII. kerültei polgármestert. A későbbi Ungár megnyilvánulásokban Ungár azt mondta, hogy bár szerinte Kocsis bizonyos tulajdonságokkal bír, semmit nem tesz a hasonló tulajdonsággal bíró emberek érdekeiért.

A polgármester ezért becsületének és emberi méltóságának megsértésé miatt feljelentést tett, Ungár viszont ellenkeresetében azt emelte ki furcsa csavarral, hogy Kocsis nem tekinthet úgy egy valótlan állításra, hogy az megsérti a becsületét, a védekezés alapját az adta, hogy a homoszexualitás nem negatív töltetű, azaz nem alkalmas senki megsértésére. A védelem emellett felidézte Kerényi Imre meleglobbizó nyilatkozatát, Orbán Viktor melegekre vonatkozó megjegyzését és Kocsis Máté drogtesztes javaslatát – írja a 444.hu. Az érvelés szerint mivel az említett közszereplők megnyilvánulásai a magyar állampolgárok magánéletébe történő beavatkozási kísérletek voltak, ezért egy fideszes politikusnak közszereplőként tűrnie kell, ha saját magánéletét is pellengérre állítják.

 

 

Az ügy meglehetősen bulvárszerű vált, ugyanis Kocsis Mátét a felesége is védelmébe vette nyílt levél formájában, utasítva Ungárt, hogy ne vájkáljon a magánéletükben. A bíróság azonban gyors tárgyalással kívánta elintézni az ügyet, Kocsisnak például nem biztosítottak felszólalási lehetőséget a per során. Az ítéletben nem tértek ki arra, hogy sértő-e valakit melegnek nevezni, a bíróság csak sértésre alkalmassá minősítette Ungár megnyilvánulásait, ezért kétmillió forint kártérítésre kötelezték, valamint a Facebookon kötelező bocsánatkérésre szólították fel, de a korábbi bejegyzését nem kell törölnie. Ungár Klára fellebbez az ítélet ellen.
Ungár Klára homoszexuális rágalmazási per Kocsis Máté meleglobbi homoszexualitás rágalmazás